               12.10.2012

               BG

               Официален вестник на Европейския съюз

               C 308/8

         Решение на върховния представител на Съюза по въпросите на външните работи и политиката на сигурност
   от 8 декември 2011 година
   относно правилата по отношение на защитата на данните
   2012/C 308/07
   ВЪРХОВНИЯТ ПРЕДСТАВИТЕЛ,
   като взе предвид Решение 2010/427/ЕС на Съвета от 26 юли 2010 г. за определяне на организацията и функционирането на Европейската служба за външна дейност („Решението на Съвета относно ЕСВД“) и по-специално член 11, параграф 3 от него,
   ПРИЕ НАСТОЯЩОТО РЕШЕНИЕ:
   РАЗДЕЛ 1

      ОБЩИ РАЗПОРЕДБИ

   Член 1
   Предмет и приложно поле
   С настоящото решение се определят правилата за изпълнение на Регламент (ЕО) № 45/2001 на Европейския парламент и на Съвета (наричан по-долу „регламентът“) по отношение на Европейската служба за външна дейност („ЕСВД“), в съответствие с член 24, параграф 8 от него.
   Член 2
   Определения
   По смисъла на настоящото решение и без да се засягат определенията, посочени в регламента:

               a)

               „контролиращият орган“ е Европейската служба за външна дейност (ЕСВД), нейните изпълнителни директори, директори или ръководители на равни по ранг и функция служби, както и ръководителите на делегациите на Съюза, която самостоятелно или съвместно с други определя целите и средствата за обработка на лични данни;

               б)

               „координаторът за защита на данните“ е член на персонала на ЕСВД със степен AD, който е определен да координира и помага във връзка с въпроси относно защитата на данните, на равнището на равни по ранг или функция дирекции или служби, както и в делегациите на Съюза, ако е необходимо;

               в)

               „обработващото лице“ е член на персонала на ЕСВД или наето лице, на което контролиращият орган е възложил задачи по обработка на данни;

               г)

               „персоналът на ЕСВД“, в съответствие с член 6 от Решението на Съвета относно ЕСВД, са длъжностните лица и другите служители на Европейския съюз, които работят за ЕСВД, включително служители от дипломатическите служби на държавите-членки, назначени като срочно наети служители, и специализирани командировани национални експерти.

         РАЗДЕЛ 2

      ДЛЪЖНОСТНО ЛИЦЕ ЗА ЗАЩИТА НА ДАННИТЕ

   Член 3
   Назначаване и статут на длъжностното лице за защита на данните (ДЗД)
   1.   Главният оперативен служител (ГОС) избира и назначава ДЗД в съответствие с член 24, параграф 2 от регламента и го регистрира при Европейския надзорен орган по защита на данните („ЕНОЗД“). ДЗД е пряко зачислен към ГОС.
   2.   Мандатът на ДЗД е пет години и може да бъде подновяван веднъж.
   3.   При изпълнението на служебните си задължения ДЗД действа независимо и в сътрудничество с ЕНОЗД. В частност ДЗД не може да получава нареждания от назначаващия орган на ЕСВД или от когото и да било друг по отношение на вътрешното прилагане на разпоредбите на регламента и на настоящото решение или по отношение на сътрудничеството си с ЕНОЗД. ДЗД редовно присъства на обученията за защита на данните и ГОС предприема необходимите за това мерки.
   4.   ГОС оценява изпълнението на задачите и служебните задължения на ДЗД всяка година, по-специално въз основа на годишния доклад на ДЗД, след консултация с ЕНОЗД, когато е уместно. ДЗД може да бъде освободен от поста си единствено със съгласието на ЕНОЗД, при положение че вече не отговаря на необходимите условия за изпълнението на служебните му задължения.
   5.   Без да се засяга предвидената за назначаването му процедура, ДЗД следва да бъде информиран за всички контакти с външни лица, отнасящи се до прилагането на регламента и на настоящото решение, и особено що се отнася до взаимоотношенията с ЕНОЗД.
   6.   Без да се засягат съответните разпоредби на регламента, за ДЗД и неговия персонал важат правилата и разпоредбите, приложими спрямо длъжностните лица и другите служители на Европейския съюз.
   Член 4
   Служебни задължения
   ДЗД е длъжен:

               a)

               да гарантира, че контролиращите органи, координаторите за защита на данните и субектите на данните са информирани за техните права и задължения съгласно регламента и настоящото решение и че няма вероятност правата и свободите на субектите на данни да бъдат неблагоприятно засегнати от операциите по обработка. При изпълнението на тази задача той по-специално изготвя формулярите за информация и уведомление, консултира се със заинтересованите страни и повишава общата осведоменост по въпросите, свързани със защитата на данните;

               б)

               да отговаря на исканията на ЕНОЗД и в рамките на своята компетентност да си сътрудничи с ЕНОЗД по негово искане или по своя собствена инициатива;

               в)

               да гарантира по независим начин вътрешното прилагане на разпоредбите на регламента и на настоящото решение в ЕСВД;

               г)

               да води регистър на всички операции по обработката, осъществявани от ЕСВД, и да предоставя достъп до него на всяко лице, пряко или косвено, чрез ЕНОЗД, в съответствие с членове 14 и 15. Този регистър може да бъде поддържан в електронен формат;

               д)

               да уведомява ЕНОЗД за операциите по обработката, които биха могли да породят конкретните рискове, посочени в член 27, параграф 2 от регламента.

         Член 5
   Задачи
   1.   В допълнение към служебните задължения, които трябва да изпълнява, както е посочено в член 4, ДЗД е длъжен:

               a)

               да изпълнява ролята на съветник на назначаващия орган на ЕСВД и на контролиращите органи по въпроси, отнасящи се до прилагането на регламента и на настоящото решение. Назначаващият орган, съответните контролиращи органи и обработващи лица, комитетът на персонала и всеки член на персонала на ЕСВД могат да се консултират с ДЗД, без да е необходимо да следват официална процедура, по всички въпроси, отнасящи се до тълкуването или прилагането на регламента и на настоящото решение;

               б)

               по своя инициатива или по инициатива на назначаващия орган, контролиращите органи, обработващите лица, комитета на персонала или всеки член на персонала на ЕСВД, да извършва проверки по въпроси и случаи, имащи пряко отношение към неговите задачи и станали обект на вниманието му, и да съобщава резултатите обратно на назначаващия орган или на лицето, поръчало проверката. Ако е необходимо, следва да се информират и всички други заинтересовани страни. Ако подателят на жалбата е физическо лице или когато жалбоподателят действа от името на физическо лице, ДЗД е длъжен, доколкото е възможно, да пази в тайна искането, освен в случай че въпросният субект на данни даде изрично съгласие искането му да не се третира като поверително;

               в)

               да си сътрудничи при изпълнението на функциите си с длъжностните лица за защита на данните на другите институции, органи, служби и агенции на Европейския съюз, по специално като осъществява обмен на опит и най-добри практики;

               г)

               да представлява при необходимост върховния представител и ЕСВД относно всички въпроси, свързани със защитата на данните, на международно равнище, без да се засягат разпоредбите на Договорите, и по-специално член 218 от Договора за функционирането на Европейския съюз;

               д)

               да представя годишен доклад за дейността си пред върховния представител и да го предоставя на персонала на ЕСВД.

         2.   Без да се засягат разпоредбите на член 4, буква б), член 5, параграф 1, букви б) и в) и член 15, ДЗД и неговите подчинени нямат право да разкриват информация или документи, получени при изпълнението на служебните си задължения и задачи.
   Член 6
   Правомощия
   При изпълнението на своите задачи и служебни задължения ДЗД:

               a)

               има право на достъп по всяко време до данните, предмет на операциите по обработка, и до всички служебни помещения, инсталации за обработка на данни и носители на данни;

               б)

               може да иска правни становища от отдела по правни въпроси на ЕСВД;

               в)

               може да се обръща към външни експерти по информационни технологии с предварителното съгласие на отговорния разпоредител с бюджетни кредити, в съответствие с разпоредбите на Финансовия регламент (Регламент (ЕО, Евратом) № 1605/2002 на Съвета) и правилата за прилагането му;

               г)

               може, без да се засягат служебните задължения и правомощията на ЕНОЗД, да предлага административни мерки и да издава общи препоръки относно подходящото прилагане на регламента и на настоящото решение;

               д)

               може да отправя други препоръки по конкретни случаи за практическото подобряване на защитата на данните към йерархичната структура на ЕСВД и/или всички други заинтересовани страни;

               е)

               може да представя на вниманието на назначаващия орган на ЕСВД всички случаи на неспазване от член на персонала на задълженията по регламента и настоящото решение и да предлага да се извърши административна проверка с оглед възможното прилагане на член 49 от регламента.

         Член 7
   Ресурси
   На ДЗД се осигуряват необходимият персонал и ресурси с оглед изпълнението на неговите служебни задължения и задачи.
   РАЗДЕЛ 3

      ПРАВА И ЗАДЪЛЖЕНИЯ НА УЧАСТНИЦИТЕ В ОБЛАСТТА НА ЗАЩИТАТА НА ДАННИТЕ

   Член 8
   Назначаващ орган
   1.   В случай на жалба по смисъла на член 90 от Правилника за длъжностните лица по отношение на нарушение на регламента и настоящото решение, назначаващият орган се консултира с ДЗД, който е длъжен да се произнесе с писмено становище в срок от 15 дни след получаването на искането. В случай че след изтичането на срока ДЗД не е предоставил на назначаващия орган своето становище, то вече не е необходимо. Назначаващият орган не е длъжен да се съобрази със становището на ДЗД.
   2.   ДЗД следва да бъде информиран винаги, когато се разглежда въпрос, който има или би могъл да има отношение към защитата на данни.
   Член 9
   Контролиращи органи
   1.   Контролиращите органи са длъжни да гарантират, че всички операции по обработката под техен контрол отговарят на регламента и разпоредбите на настоящото решение. Ако е необходимо, те могат да възлагат задачи по обработката на данни на членове на персонала на ЕСВД, работещи под тяхно ръководство, или на наети лица, в съответствие с член 23 от регламента.
   2.   В частност, контролиращите органи:

               a)

               изпращат предизвестие до ДЗД за всяка операция по обработката на данни или набор от такива операции, предназначени за обслужване на конкретна цел или на няколко свързани с това цели, както и за всяка съществена промяна на съществуваща операция по обработката на данни;

               б)

               съдействат на ДЗД и на ЕНОЗД при изпълнението на служебните им задължения, по специално като при тяхно искане им предоставят информация в срок не по-късно от 30 дни;

               в)

               сътрудничат с координаторите за защита на данните за изготвяне на опис на съществуващите операции по обработката на лични данни;

               г)

               прилагат подходящите технически и организационни мерки и дават нужните инструкции на обработващите лица с оглед осигуряването както на поверителност на обработката, така и на ниво на защита, съответстващо на свързаните с обработката рискове;

               д)

               когато е уместно, се консултират с ДЗД относно съответствието на операциите по обработката на данни с регламента и настоящото решение, и по-специално — когато имат основание да смятат, че някои операции по обработката на данни не съответстват на членове 4—10 от регламента. Те могат също така да се консултират с ДЗД и/или с вътрешни експерти по сигурност на информационните технологии по въпроси, свързани с поверителността на операциите по обработката, и относно мерките за сигурност, предприети съгласно член 22 от регламента.

         Член 10
   Координатори
   1.   Всеки изпълнителен директор, директор или ръководител на равна по ранг и функция служба, или, ако е необходимо, ръководителят на делегация на Съюза, определя координатор за защитата на данните, работещ под негово ръководство.
   Без да се засягат отговорностите на ДЗД, всеки координатор:

               a)

               помага при воденето на опис на цялата съществуваща обработка на лични данни и си сътрудничи с ДЗД за целите на изготвянето и актуализирането на описа на съществуващите операции по обработка на личните данни;

               б)

               помага при определянето на съответните контролиращи органи и обработващи лица;

               в)

               има право да получава от контролиращите органи, обработващите лица и от персонала на ЕСВД адекватна и необходима информация, която се изисква за изпълнението на неговите административни задачи. Това не включва правото на достъп до лични данни, обработвани в сферата на отговорност на контролиращия орган;

               г)

               подкрепя корпоративни уведомления относно видове или категории операции по обработката на данни до ДЗД.

         2.   Без да се засягат отговорностите на контролиращите органи, координаторите:

               a)

               подпомагат контролиращите органи при спазването на техните задължения;

               б)

               когато е уместно, помагат за комуникацията между ДЗД и контролиращите органи.

         Член 11
   Персонал на ЕСВД
   1.   Всички членове на персонала на ЕСВД допринасят за спазването на правилата за поверителност и сигурност при обработката на лични данни съгласно предвиденото в членове 21 и 22 от регламента. На член на персонала на ЕСВД, имащ достъп до лични данни, се забранява да ги обработва, освен по нареждане на контролиращия орган, с изключение на случаите, когато това се изисква съгласно националното законодателство или законодателството на Съюза.
   2.   Всеки член на персонала на ЕСВД може да подаде жалба до ЕНОЗД, сигнализирайки за предполагаемо нарушение на разпоредбите на регламента и настоящото решение, уреждащи обработката на лични данни, без да е необходимо да следва официална процедура, съгласно правилата, определени от ЕНОЗД.
   Член 12
   Субекти на данни
   1.   Съгласно правото на субектите на данни да бъдат съответно информирани за всяка обработка на лични данни, имащи отношение към тях, в съответствие с член 11 и член 12 от регламента, субектите на данни могат да се обръщат към съответния контролиращ орган за целите на упражняването на правата си съгласно членове 13—19 от регламента, както е определено в раздел 5 от настоящото решение.
   2.   Без да се засяга никое средство за правна защита, всеки субект на данни може да подаде жалба до ЕНОЗД, ако счита, че правата му съгласно регламента и настоящото решение са нарушени в резултат на обработката на неговите лични данни от страна на контролиращите органи, съгласно правилата, определени от ЕНОЗД.
   3.   Никой субект на данни не може да бъде обект на несправедливо отношение поради подаване на жалба до ЕНОЗД или поради изпратен до ДЗД сигнал относно предполагаемо нарушение на разпоредбите на регламента.
   РАЗДЕЛ 4

      РЕГИСТЪР НА ОПЕРАЦИИТЕ ПО ОБРАБОТКАТА НА ДАННИ, ЗА КОИТО Е ИЗПРАТЕНО УВЕДОМЛЕНИЕ

   Член 13
   Процедура по уведомяване
   1.   Контролиращите органи уведомяват ДЗД за всяка операция по обработката на лични данни чрез формуляр на уведомление, който е достъпен на вътрешния сайт на ЕСВД и делегациите на Съюза (под заглавието „Защита на данните“). Уведомлението се изпраща на ДЗД по електронен път. На ДЗД се изпраща потвърждаващо уведомление в писмен вид в срок до 10 работни дни. След като получи потвърждаващото уведомление, ДЗД го публикува в регистъра.
   2.   Уведомлението включва цялата информация, посочена в член 25, параграф 2 от регламента. ДЗД трябва своевременно да бъде уведомен за всяка промяна, която се отразява на тази информация.
   3.   Последващите правила и процедури относно процедурата по уведомяване, която следва да се спазва от контролиращите органи, съставляват част от общите препоръки на ДЗД.
   Член 14
   Съдържание и цел на регистъра
   1.   ДЗД води регистър на операциите по обработката на лични данни, който се създава на базата на получените от контролиращите органи уведомления.
   2.   Регистърът включва като минимално задължително съдържание информацията по член 25, параграф 2, букви от а) до ж) от регламента. По изключение вписваната от ДЗД в регистъра информация може да бъде ограничена в случай на необходимост да се защити сигурността на конкретна операция по обработката на данни.
   3.   Регистърът служи за справочник на операциите по обработката на лични данни, провеждани от ЕСВД. Той е достъпен за субектите на данни с цел да се улесни упражняването на техните права, както е посочено в членове 13—19 от регламента и в настоящото решение.
   Член 15
   Достъп до регистъра
   1.   ДЗД предприема подходящите мерки за гарантиране на достъпа до регистъра на всеки субект на данни, било то пряко или косвено чрез ЕНОЗД. По-специално ДЗД предоставя информация и съдействие на субектите на данни относно начина и мястото, където могат да се подават заявления с искане за достъп до регистъра.
   2.   Освен в случаите, когато е предоставен достъп онлайн, заявленията за достъп до регистъра могат да се подават в писмена форма, включително по електронен път, на един от езиците, посочени в член 342 от Договора за функционирането на Европейския съюз, и по достатъчно точен начин, за да може ДЗД да определи съответните операции по обработката на данни. На заявителя незабавно се изпраща потвърждение за получаването на заявлението.
   3.   Ако заявлението не е достатъчно точно, ДЗД отправя искане до заявителя да поясни заявлението си и за целта помага на заявителя. В случай че заявлението се отнася до много голям брой операции по обработката на данни, ДЗД може да разговаря със заявителя неофициално с оглед постигането на справедливо разрешение по искането.
   4.   Всеки субект на данни може да поиска от ДЗД копие на информацията, която се съдържа в регистъра относно всяка операция по обработка на данни, за която е постъпило уведомление.
   РАЗДЕЛ 5

      РЕД ЗА УПРАЖНЯВАНЕ НА ПРАВАТА НА ФИЗИЧЕСКИТЕ ЛИЦА

   Член 16
   Общи разпоредби
   1.   Правата на субектите на данни, посочени в настоящия раздел, могат да се упражняват единствено от самите засегнати физически лица или в изключителни случаи — от името на физическите лица с надлежно упълномощаване. Исканията се отправят в писмена форма до съответния контролиращ орган с копие до ДЗД. При необходимост ДЗД оказва съдействие на субекта на данните да определи съответния контролиращ орган. За целта ДЗД предоставя специални формуляри. Контролиращите органи одобряват искането само ако формулярът е попълнен изцяло и самоличността на заявителя е надлежно проверена за достоверност. Физическите лица упражняват своите права безплатно.
   2.   Съответният контролиращ орган изпраща на заявителя потвърждение за получаване на заявлението в срок до пет работни дни от регистрирането на заявлението. Освен когато е предвидено друго, контролиращият орган отговаря на искането най-късно до петнадесет работни дни от регистрирането му, като или го удовлетворява, или излага писмено мотивите за пълния или частичен отказ, по-специално в случаите, когато заявителят не се счита за физическо лице.
   3.   В случай на нередности или очевидна злоупотреба от страна на субекта на данни при упражняването на неговите права и когато субектът на данни твърди, че обработката е неправомерна, контролиращият орган е длъжен да се консултира с ДЗД относно искането и/или да препрати субекта на данни към ДЗД, който решава дали искането отговаря на изискванията и предприема съответните последващи действия.
   4.   Всеки субект на данни може да се консултира с ДЗД относно упражняването на правата си в даден случай. Без да се засягат средствата за правна защита, всеки субект на данни може да подаде жалба до ЕНОЗД, ако счита, че правата му по регламента са нарушени в резултат от обработката на личните му данни.
   Член 17
   Право на достъп
   Субектът на данни има правото да получи от контролиращите органи, без ограничение, по всяко време в рамките на три месеца от получаването на искането, информацията по член 13, букви от а) до г) от регламента или под формата на запознаване с данните на място, или чрез получаване на копие, включително, когато е уместно, копие в електронна форма, според предпочитанията на заявителя.
   Член 18
   Право на поправка
   Във всяко искане от страна на субект на данни за извършване на поправка на неточни или непълни лични данни следва да бъдат посочени съответните данни, както и поправката, която трябва да се извърши. То се обработва от контролиращ орган незабавно.
   Член 19
   Право на блокиране
   Съответният контролиращи орган обработва искането за блокиране на данни по член 15 от регламента незабавно. В искането се посочват съответните данни, както и причините за блокирането им. Контролиращият орган информира субекта на данните, подал искането, преди да се деблокират данните.
   Член 20
   Право на заличаване
   Субектът на данни може да поиска от контролиращите органи да бъдат незабавно заличени данни в случай на неправомерна обработка, по-специално — при нарушение на разпоредбите на членове 4—10 от регламента. В искането се посочват съответните данни и се представят причините или доказателства за неправомерността на обработката. При автоматизираните системи за съхраняване на информация заличаването се осигурява по принцип чрез използването на всички подходящи технически средства, като се изключва всякаква възможност за по-нататъшна обработка на заличените данни. Ако заличаването не е възможно поради технически причини, след като се консултира с ДЗД и със заинтересованото лице, съответният контролиращ орган пристъпва към незабавно блокиране на данните.
   Член 21
   Уведомяване на трети страни
   В случай на поправка, блокиране или заличаване по молба на субекта на данни, той може да получи от контролиращите органи уведомлението до трети страни, на които са били разкрити неговите лични данни, освен в случаите, когато това се окаже невъзможно или предполага неимоверни усилия.
   Член 22
   Право на възражение
   Субектът на данни може да възрази срещу обработката на отнасящи се до него данни и срещу разкриването или използването на неговите лични данни, съгласно член 18 от регламента. В искането се посочват съответните данни и основанията на искането. Когато искането е обосновано, въпросната обработка се извършва, без да включва съответните данни.
   Член 23
   Автоматизирани решения относно лицето
   Субектът на данни има право да не бъде подлаган на автоматизирани решения относно лицето по смисъла на член 19 от регламента, освен в случаите, когато решението е изрично разрешено съгласно националното законодателство или законодателството на Съюза, или съгласно решение на ЕНОЗД, защищаващо законните интереси на субекта на данните. И в двата случая на субекта на данните се дава възможност да представи предварително мнението си и да се консултира с ДЗД.
   Член 24
   Изключения и ограничения
   1.   Доколкото законните основания, определени в член 20 от регламента, ясно позволяват, контролиращите органи могат да наложат ограничения върху правата, посочени в членове 17—21 от настоящото решение. Освен когато е абсолютно необходимо, контролиращият орган първо се консултира с ДЗД, чието становище не е обвързващо за ЕСВД. Контролиращият орган незабавно отговаря на исканията за прилагане на изключения или ограничения относно упражняването на права и мотивира това решение.
   2.   Всеки субект на данни може да поиска от ЕНОЗД да се приложи член 47, параграф 1, буква в) от регламента.
   РАЗДЕЛ 6

      ПРОЦЕДУРА ЗА ПРОВЕРКА

   Член 25
   Практически начини на работа
   1.   Исканията за проверка се отправят до ДЗД в писмена форма по предоставена на лицето специален формуляр. В случай на явна злоупотреба с правото на искане за проверка — например, когато същото лице неотдавна е отправяло същото искане, ДЗД не е длъжен да отговори на запитващия.
   2.   В срок до 15 дни след получаването, ДЗД изпраща потвърждение за получаването на искането до назначаващия орган или лицето, поръчало проверката, и потвърждава дали искането следва да се третира като поверително.
   3.   ДЗД изисква от контролиращия орган, отговарящ за въпросната операция по обработката на данни, писмено обяснение по случая. Контролиращият орган дава отговор на ДЗД в 15-дневен срок. ДЗД може да поиска допълнителна информация от други служби на ЕСВД, като Отдела за сигурност на информацията („INFOSEC“) към ЕСВД. При необходимост той може да поиска становище по случая от Правната служба на ЕСВД. Информацията или становището се предоставят на ДЗД в 30-дневен срок.
   4.   ДЗД докладва по случая на назначаващия орган и на лицето, отправило искането, не по-късно от три месеца след неговото получаване.
   РАЗДЕЛ 7

      ЗАКЛЮЧИТЕЛНИ РАЗПОРЕДБИ

   Член 26
   В случай на някакво несъответствие между разпоредбите на настоящото решение и на регламента се прилагат разпоредбите на регламента.
   Член 27
   Настоящото решение се предоставя на разположение на персонала на ЕСВД по подходящ начин, по-специално като се публикува на вътрешния сайт на ЕСВД и делегациите на Съюза (под заглавието „Защита на данните“).
   Член 28
   Влизане в сила
   Настоящото решение влиза в сила в деня на приемането му.

      Съставено в Брюксел на 8 декември 2011 година.

            Върховен представител

         C. ASHTON


title: Решение (ЕС) 2017/1753 на Съвета от 14 септември 2017 година за назначаване на член и заместник-член, предложени от Италианската република, в Комитета на регионите

text:
               26.9.2017

               BG

               Официален вестник на Европейския съюз

               L 246/5

         РЕШЕНИЕ (ЕС) 2017/1753 НА СЪВЕТА
   от 14 септември 2017 година
   за назначаване на член и заместник-член, предложени от Италианската република, в Комитета на регионите
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на италианското правителство,
   като има предвид, че:

               (1)

               На 26 януари 2015 г., 5 февруари 2015 г. и 23 юни 2015 г. Съветът прие решения (ЕС) 2015/116 (1), (ЕС) 2015/190 (2) и (ЕС) 2015/994 (3) за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г. На 21 април 2016 г. и 17 октомври 2016 г. съответно с решения на Съвета (ЕС) 2016/643 (4) и (ЕС) 2016/1860 (5), г-н Mauro D'ATTIS беше преназначен за член.

               (2)

               След изтичането на мандата, въз основа на който беше предложен г-н Mauro D'ATTIS (Consigliere del Comune di Brindisi (BR), се освободи едно място за член на Комитета на регионите.

               (3)

               След изтичането на мандата, въз основа на който беше предложена г-жа Benedetta BRIGHENTI (Vice Sindaco del Comune di Castelnuovo Rangone (MO), се освободи едно място за заместник-член на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначават се в Комитета на регионите за остатъка от мандата, а именно до 25 януари 2020 г.:

               a)

               за член:

                           —

                           г-н Mauro D'ATTIS, Assessore del Comune di Roccafiorita (ME) (промяна на мандата);

                     и

               б)

               за заместник-член:

                           —

                           г-жа Benedetta BRIGHENTI, Consigliere comunale del Comune di Castelnuovo Rangone (MO) (промяна на мандата).

         Член 2
   Настоящото решение влиза в сила в деня на приемането му.

      Съставено в Брюксел на 14 септември 2017 година.

            За Съвета

            Председател

         A. ANVELT

      (1)  Решение (ЕС) 2015/116 на Съвета от 26 януари 2015 г. за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г. (ОВ L 20, 27.1.2015 г., стр. 42).

      (2)  Решение (ЕС) 2015/190 на Съвета от 5 февруари 2015 г. за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г. (ОВ L 31, 7.2.2015 г., стр. 25).

      (3)  Решение (ЕС) 2015/994 на Съвета от 23 юни 2015 г. за назначаване на членовете и заместник-членовете на Комитета на регионите за периода от 26 януари 2015 г. до 25 януари 2020 г. (ОВ L 159, 25.6.2015 г., стр. 70).

      (4)  Решение (ЕС) 2016/643 на Съвета от 21 април 2016 г. за назначаване на член, предложен от Италианската република, в Комитета на регионите (ОВ L 108, 23.4.2016 г., стр. 35).

      (5)  Решение (ЕС) 2016/1860 на Съвета от 17 октомври 2016 г. за назначаване на двама членове и един заместник-член, предложени от Италианската република, в Комитета на регионите (ОВ L 284, 20.10.2016 г., стр. 31).


title: Решение на Съвета от 27 юни 2006 година относно подписването на Споразумение между Европейския съюз и Република Исландия и Кралство Норвегия относно процедурата по екстрадиране между държавите-членки на Европейския съюз и Исландия и Норвегия

text:
Важна правна забележка

|

32006D0697

Официален вестник n° L 292 , 21/10/2006 стр. 0001 - 0001

		20060627Решение на Съветаот 27 юни 2006 годинаотносно подписването на Споразумение между Европейския съюз и Република Исландия и Кралство Норвегия относно процедурата по екстрадиране между държавите-членки на Европейския съюз и Исландия и Норвегия(2006/697/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейския съюз и, по-специално членове 24 и 38 от него,като има предвид, че:(1) Европейският съюз е твърдо решен да подобри юридическото сътрудничество в областта на наказателното право между държавите-членки на Европейския съюз и Исландия и Норвегия, без да се засягат разпоредбите, които защитават личната свобода.(2) След Решението на Съвета от 10 юли 2001 г., което упълномощава Председателството на Съвета да води преговори за сключването на Споразумения с Норвегия и Исландия за юридическо сътрудничество в областта на наказателното право на основание на членове 24 и 38 от Договора за създаване на Европейския съюз, изменено с Решение на Съвета от 19 декември 2002 г., Председателството, с помощта на Комисията, договори споразумение относно процедурата по екстрадиране между държавите-членки на Европейския съюз и Исландия и Норвегия,РЕШИ:Член 1С настоящото се одобрява подписването на споразумение между Европейския съюз и Република Исландия и Кралство Норвегия относно процедурата по екстрадиране между държавите-членки на Европейския съюз и Исландия и Норвегия от името на Европейския съюз, след сключването му.Текстът на споразумението и декларациите, направени при подписване на споразумението, са приложени към настоящото решение.Член 2С настоящото, председателят на Съвета е оправомощен да посочи лице/лица, упълномощено/и да подпише/ат споразумението при условие на неговото сключване.Член 3Настоящото решение и споразумението, приложено към него, се публикуват в Официален вестник на Европейския съюз.Съставено в Люксембург на 27 юни 2006 година.За СъветаПредседателJ. Pröll--------------------------------------------------


title: 2014/106/ЕС: Решение на Европейската централна банка от 20 декември 2013 година относно процедурите по акредитация на производителите на защитени евроматериали и евроматериали и за изменение на Решение ЕЦБ/2008/3 (ЕЦБ/2013/54)

text:
               27.2.2014

               BG

               Официален вестник на Европейския съюз

               L 57/29

      РЕШЕНИЕ НА ЕВРОПЕЙСКАТА ЦЕНТРАЛНА БАНКА

   от 20 декември 2013 година
   относно процедурите по акредитация на производителите на защитени евроматериали и евроматериали и за изменение на Решение ЕЦБ/2008/3
   (ЕЦБ/2013/54)
   (2014/106/ЕС)
   УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
   като взе предвид Договора за функционирането на Европейския съюз, и по-специално член 128, параграф 1 от него,
   като взе предвид Устава на Европейската система на централните банки и на Европейската централна банка, по-специално членове 12.1, 16 и 34.3 от него,
   като взе предвид Регламент (ЕО) № 2532/98 на Съвета от 23 ноември 1998 г. относно правомощията на Европейската централна банка да налага санкции (1), и по-специално член 2 от него,
   като има предвид, че:

               (1)

               В член 128, параграф 1 от Договора и в член 16 от Устава на Европейската система на централните банки и на Европейската централна банка (наричан по-долу „Уставът на ЕСЦБ“) се посочва, че Европейската централна банка (ЕЦБ) има изключителното право да разрешава емитирането на евробанкноти в рамките на Съюза. Това право включва правомощието да предприема мерки за защита на интегритета на евробанкнотите като платежно средство.

               (2)

               ЕЦБ прие Решение ЕЦБ/2008/3 от 15 май 2008 г. относно процедурите по акредитация за сигурност на производителите на евроматериали за сигурност за евробанкноти (2), с което се установява процедура по акредитация за сигурност, която потвърждава дали производителите отговарят на минималните изисквания за сигурност на ЕЦБ за производството, обработката, съхранението и транспорта на евробанкноти и техни компоненти, други свързани материали и информация, които се нуждаят от защита, чиято загуба, кражба или публикуване биха могли да навредят на интегритета на евробанкнотите и/или да съдействат за производството на фалшиви евробанкноти или техни компоненти. Освен това Решение ЕЦБ/2008/3 установява процедури за осигуряване на текущо спазване на горепосочените изисквания за сигурност.

               (3)

               ЕЦБ прие Решение ЕЦБ/2010/22 от 25 ноември 2010 г. относно процедурата по акредитация за качество на производителите на евробанкноти (3), за да се гарантира, че само производителите, които отговарят на минималните изисквания за качество на ЕЦБ за производството на евробанкноти и на суровини за евробанкноти, са акредитирани да произвеждат такива банкноти и суровини.

               (4)

               В съответствие с членове 9 и 11 от Договора ЕЦБ прие Решение ЕЦБ/2011/8 от 21 юни 2011 г. относно процедурите по акредитация за екологосъобразност и за здравословни и безопасни условия за производството на евробанкноти (4), за да се гарантира, че само производители, които отговарят на минималните изисквания на ЕЦБ за екологосъобразност и за здравословни и безопасни условия, са акредитирани да извършват дейност по производство на евробанкноти.

               (5)

               Във връзка с опита, натрупан от ЕЦБ при прилагането на решения ЕЦБ/2008/3, ЕЦБ/2010/22 и ЕЦБ/2011/8, е необходимо да се въведе ефективна единна система за акредитация за предотвратяване на материални и процесуални несъответствия, породени от прилагането на горепосочените решения, като например прекомерни различия във валидността на акредитациите, техните процедури и терминология.

               (6)

               За разрешаване на горепосочените въпроси и за облекчаване на административната тежест върху производителите е необходимо да се въведе единна система за акредитация, която: а) ще позволи оценка на съответствието на производителите със съответните установени от ЕЦБ изисквания за сигурност, качество, екологосъобразност и за здравословни и безопасни условия; б) ще оцени спазването на тези изисквания въз основа на хармонизирана процедура по проверка; в) ще предвиди подходящи и съразмерни санкции, включително финансови санкции, в случай на неспазване на горепосочените изисквания; и г) ще гарантира, че защитените евроматериали могат да бъдат доставяни само на НЦБ и бъдещи НЦБ на Евросистемата, при спазване на решение на Управителния съвет, на други акредитирани производители и/или на ЕЦБ.

               (7)

               Тази нова единна система за акредитация се свежда до многоетапна процедура по оценка, при която заявилият акредитация производител се оценява според това дали изцяло отговаря на всички аспекти на съответните изисквания за акредитация, установени в настоящото решение.

               (8)

               За улесняване на тази оценка, както и на последващите оценки на текущото съответствие на акредитирания производител, е необходимо да бъде установен добре организиран режим на проверки, който позволява на ЕЦБ да извършва проверки на място и проверки извън обекта.

               (9)

               За избягване на съществуващото многообразие от отделни акредитации следва да се предвиди предоставянето на единна временна акредитация с възможност за трансформиране в единна акредитация, когато съответният производител е доказал, че е изпълнил всички изисквания за акредитация, а също така и по време на производството, след официална поръчка от акредитиран производител, ЕЦБ или НЦБ в съответствие с неговата временна акредитация.

               (10)

               За поддържане на гъвкавостта на процедурата по акредитация ЕЦБ следва да има право на преценка относно това как да организира етапите на оценка по отношение на заявлението за откриване на процедура по временна акредитация.

               (11)

               За да се осигури по-добро администриране в контекста на процедурата по акредитация, временната акредитация и акредитацията следва да имат постоянна валидност, освен ако се установи, че производителят не отговаря на съответните изисквания за акредитация. За същата цел ЕЦБ е компетентна да трансформира временна акредитация в акредитация, когато съответният производител е произвеждал защитени евроматериали и/или евроматериали след официална поръчка от ЕЦБ или НЦБ в продължение на непрекъснат период от 36 месеца. ЕЦБ също така има компетентността да понижава акредитацията на временна акредитация по своя инициатива, когато производителят не е произвеждал защитени евроматериали и/или евроматериали в продължение на непрекъснат период от 36 месеца.

               (12)

               Поради това е необходимо решения ЕЦБ/2008/3, ЕЦБ/2010/22 и ЕЦБ/2011/8 да бъдат отменени и заменени с настоящото решение. За осигуряване на плавен преход от настоящите режими на акредитация към единна система за акредитация съгласно настоящото решение се установява преходен период от една година от приемането на настоящото решение. Това ще позволи на производителите с отделни акредитации за сигурност, качество, екологосъобразност и за здравословни и безопасни условия да предприемат всички мерки за спазване на съответните изисквания за акредитация съгласно настоящото решение,

         ПРИЕ НАСТОЯЩОТО РЕШЕНИЕ:
   РАЗДЕЛ I

      ОБЩИ РАЗПОРЕДБИ

   Член 1
   Определения
   За целите на настоящото решение:

               1.

               „евроматериали“ са евробанкнотите, частично отпечатаните евробанкноти и хартията, мастилото, фолиото и нишката, използвани за производството на евробанкноти или на частично отпечатани евробанкноти;

               2.

               „свързана с евроматериали дейност“ е производството на евроматериали;

               3.

               „защитени евроматериали“ са изброените в съществените изисквания за сигурност материали, включително евробанкноти, които са: а) в обращение, б) разработени за замяна на евробанкноти в обращение, или в) изтеглени от обращение, заедно с техните компоненти и свързаната с тях информация, които се нуждаят от защита, тъй като тяхната загуба, кражба или неразрешено публикуване биха могли да навредят на интегритета на евробанкнотите като платежно средство;

               4.

               „свързана с еврото защитена дейност“ е всяко от следните: подготовка на печатния оригинал, производство, обработка, унищожаване, съхранение, вътрешно преместване в рамките на мястото на производство или транспорта на защитени евроматериали;

               5.

               „подготовка на печатния оригинал“ е превръщането на основния дизайн на разработваните евробанкноти във форми, цветоотделяне, линейна техника и печатни плаки и изготвянето на форми и прототипи за компонентите, предложени в тези основни дизайни;

               6.

               „производител“ е всяко лице, което извършва или желае да извършва свързана с еврото защитена дейност и/или свързана с евроматериали дейност, с изключение на лицата, които извършват или желаят да извършват само транспортирането на защитени евроматериали или предоставянето на специални съоръжения за унищожаване;

               7.

               „място на производство“ е всяко помещение, което производителят използва или желае да използва за изготвянето на печатен оригинал, производството, обработката, унищожаването и съхраняването на защитени евроматериали и/или на евроматериали;

               8.

               „изисквания за акредитация“ са съществените изисквания на ЕЦБ, процедурата по акредитация и изискванията за разположение, както и установените в настоящото решение продължаващи задължения, които производителят трябва да спазва, за да получи или запази своята временна акредитация или акредитация;

               9.

               „акредитиран производител“ е производител с временна акредитация или акредитация;

               10.

               „съществени изисквания“ са съответните отделно установени от ЕЦБ изисквания за сигурност, качество, екологосъобразност и за здравословни и безопасни условия, които производителят трябва да спазва, за да има възможност да извършва свързана с еврото защитена дейност и/или свързана с евроматериали дейност;

               11.

               „мерки“ са мерките за сигурност, качество, екологосъобразност или за здравословни и безопасни условия, предприети от производителя за спазване на съответните съществени изисквания;

               12.

               „акредитации по стария режим“ са валидни временни или пълни акредитации, по-специално акредитации за сигурност, качество, екологосъобразност или за здравословни и безопасни условия, предоставени от ЕЦБ на производител за извършване на свързана с еврото защитена дейност и/или свързана с евроматериали дейност в съответствие с решения ЕЦБ/2008/3, ЕЦБ/2010/22 и ЕЦБ/2011/8;

               13.

               „отменени решения на ЕЦБ относно акредитациите“ са заедно решения ЕЦБ/2008/3, ЕЦБ/2010/22 и ЕЦБ/2011/8;

               14.

               „НЦБ“ е националната централна банка на държава членка, чиято парична единица е еврото;

               15.

               „бъдеща НЦБ на Евросистемата“ е националната централна банка на държава членка с дерогация, която е изпълнила поставените условия за приемане на еврото и по отношение на която е взето решение за отмяна на дерогацията съгласно член 140, параграф 2 от Договора;

               16.

               „сертифициращ орган“ е независим сертифициращ орган, който оценява системите на производителя за управление на качеството, околната среда или за управление на здравословните и безопасни условия и който е оправомощен да удостовери, че производителят изпълнява изискванията на серията стандарти ISO 9001 или ISO 14000, или OHSAS 18000;

               17.

               „работен ден“ е работен ден за ЕЦБ от понеделник до петък, без официалните празници за ЕЦБ, публикувани на уебсайта на ЕЦБ;

               18.

               „проверка“ е процедура по акредитация, която цели оценка на съответствието на производител с изискванията за акредитация, извършва се под формата на проверка на място или проверка извън обекта и завършва с финализиране на съответен доклад от проверката относно резултата от тази оценка;

               19.

               „проверка на място“ е посещение от екип за проверка на ЕЦБ на мястото на производство, за да оцени дали въведените на мястото на производство мерки отговарят на изискванията за акредитация;

               20.

               „проверка извън обекта“ е оценка от ЕЦБ на документацията, предоставена от производител при проверка, извършвана извън неговото място на производство, за да се установи дали производителят отговаря на съответните изисквания за акредитация;

               21.

               „специфични проверки за сигурност на НЦБ“ са проверки на наличности, проверки на унищожаване или проверки на транспортиране, извършвани от поръчваща НЦБ в акредитирано място на производство във връзка с официална поръчка за производство, дадена на акредитиран производител в съответствие с член 11;

               22.

               „проверка на наличност“ е посещение от поръчваща НЦБ на акредитирано място на производство за оценка на точността на описите на наличности на защитени евроматериали, държани от съответния производител;

               23.

               „проверка на унищожаване“ е посещение от поръчваща НЦБ на акредитирано място на производство за наблюдение на унищожаването на защитени евроматериали и за извършване на проверки на наличности по време на унищожаването на защитени евроматериали в съответствие с член 11;

               24.

               „проверка на транспортиране“ е оценка на съответствието на предприетите от акредитирания производител мерки за транспортиране на евробанкноти и/или хартия за евробанкноти със съответните изисквания за сигурност на транспортиране;

               25.

               „производство“ е производство на защитени евроматериали или евроматериали в съответствие с официална поръчка от друг акредитиран производител, НЦБ или ЕЦБ, с изключение на производството за целите на научноизследователска и развойна дейност и тестове, при които продукцията не е предназначена за емитиране, и с изключение на производството за вътрешни наличности.

         Член 2
   Общи принципи на акредитация
   1.   Производителят може да извършва свързана с еврото защитена дейност и/или свързана с евроматериали дейност по отношение на защитен евроматериал и/или евроматериал само на мястото на производство, за което ЕЦБ му е предоставила акредитация или временна акредитация.
   2.   Когато производителят не е извършвал производство, ЕЦБ може да му предостави временна акредитация за съответната свързана с еврото защитена дейност и/или свързана с евроматериали дейност съгласно процедурата, установена в членове 4, 5 и 6.
   3.   Временната акредитация може да бъде трансформирана в акредитация, когато производителят е преминал съответните проверки по време на производството в съответствие с процедурите, установени в член 7.
   4.   Когато акредитиран производител не е извършвал производство в продължение на непрекъснат период от 36 месеца, ЕЦБ може да трансформира неговата акредитация във временна акредитация съгласно установеното в член 8.
   5.   За да получи и поддържа временна акредитация или акредитация от ЕЦБ, в допълнение към установените в настоящото решение изисквания производителят спазва:

               а)

               съответните съществени изисквания, които са минимални изисквания. Производителите могат да приемат и прилагат по-строги мерки за сигурност, качество, екологосъобразност и за здравословни и безопасни условия;

               б)

               следните изисквания за разположение:

                           i)

                           мястото му на производство е разположено в държава членка на Европейския съюз или в държава членка на Европейската асоциация за свободна търговия, когато не се касае за печатница; или

                           ii)

                           мястото му на производство е разположено в държава членка на Европейския съюз, когато се касае за печатница.

         6.   Когато това е обосновано от обстоятелствата, Изпълнителният съвет може да предостави изключение от изискването за разположение, посочено в параграф 5, буква б) по-горе. Когато предоставя такова изключение, Изпълнителният съвет посочва съответните мотиви за това.
   7.   Производители с временна акредитация или акредитация имат еднакво право да участват в търгове.
   8.   Акредитиран производител може да произвежда и/или доставя защитени евроматериали само за изпълнение на официална поръчка, направена от един от следните:

               а)

               друг акредитиран производител, който се нуждае от защитени евроматериали за неговата свързана с еврото защитена дейност;

               б)

               НЦБ;

               в)

               бъдеща НЦБ на Евросистемата при решение на Управителния съвет; и

               г)

               ЕЦБ.

         9.   Производителят поема разходите и загубите, понесени във връзка с прилагането на настоящото решение.
   Член 3
   Решения, взети от Изпълнителния съвет
   1.   Изпълнителният съвет е компетентен да взема всички решения, отнасящи се до акредитация на производител съгласно членове 6, 16—18 и 20.
   2.   Изпълнителният съвет може да реши да пределегира правомощията да предоставя временна акредитация съгласно член 6 на един или повече от членовете си.
   РАЗДЕЛ II

      ПРОЦЕДУРА ПО АКРЕДИТАЦИЯ

   Член 4
   Заявление за откриване на процедура по временна акредитация
   1.   Производител без какъвто и да е вид акредитация, който желае да извършва свързана с еврото защитена дейност и/или свързана с евроматериали дейност, подава писмено заявление до ЕЦБ за откриване на процедура по временна акредитация.
   2.   Заявлението за откриване на процедура:

               а)

               посочва свързаната с еврото защитена дейност и защитените евроматериали, и/или свързаната с евроматериали дейност и евроматериалите, както и точния адрес на мястото на производство, за което се иска временна акредитация;

               б)

               включва декларация от подалия заявлението производител, че ще пази поверителността на съдържанието на съществените изисквания;

               в)

               включва писмена декларация, че ще спазва всички приложими разпоредби от настоящото решение.

         3.   Когато заявява извършване на свързана с евроматериали дейност, производителят предоставя на ЕЦБ копия на сертификатите ISO 9001, ISO 14001 и OHSAS 18001, издадени от компетентни сертифициращи органи и удостоверяващи, че същият отговаря на съответните стандарти на съответното място на производство за планираната свързана с евроматериали дейност.
   4.   ЕЦБ оценява информацията и документацията, предоставена от производителя със заявлението му за откриване на процедура, като при необходимост може да поиска допълнителна информация или пояснения.
   5.   ЕЦБ може да отхвърли заявлението за откриване на процедура, когато то остава непълно след искане от ЕЦБ за допълнителна информация или пояснения съгласно параграф 4 или когато производителят не отговаря на член 2, параграф 5, буква б).
   Член 5
   Предварителна оценка на съществените изисквания
   1.   При приемане на заявлението за откриване на процедура ЕЦБ предоставя на производителя копие на съответните съществени изисквания. ЕЦБ предоставя допълнително документация, в която производителят посочва как биха отговаряли неговите мерки на съответните съществени изисквания. Производителят попълва и връща тази документация, за да даде възможност на ЕЦБ да извърши предварителна оценка по отношение на това дали производителят може да отговори на съответните съществени изисквания.
   2.   Когато производител, който заявява временна акредитация за свързана с еврото защитена дейност, е задължен съгласно националното си право да използва специални съоръжения за унищожаване и когато не е възможно да осигури тези съоръжения на мястото на производство, той също така предоставя информация относно специалното съоръжение за унищожаване, което планира да използва, включително всички подробности относно:

               а)

               съответните разпоредби от националното право и обяснение за това защо не е възможно да разположи съоръжения за унищожаване на мястото на производство;

               б)

               специалното съоръжение за унищожаване, което производителят планира да използва;

               в)

               защитените евроматериали, които производителят планира да унищожава в съответното специално съоръжение за унищожаване;

               г)

               мерките за сигурност, предложени за опазване на защитените евроматериали през целия процес на транспортиране до и от съоръжението и унищожаване в съоръжението.

         3.   ЕЦБ оценява информацията и документацията, предоставена от производителя съгласно посоченото в параграфи 1 и 2, като при необходимост може да поиска допълнителна информация или пояснения. ЕЦБ може да отхвърли заявление за временна акредитация, което остава непълно след искане от ЕЦБ за допълнителна информация или пояснения или което не отговаря на настоящия член.
   Член 6
   Предоставяне на временна акредитация
   1.   ЕЦБ може да предостави на производител временна акредитация, при условие че производителят е доказал успешно преди започването на свързана с еврото защитена дейност и/или свързана с евроматериали дейност, че е установил на мястото на производство процедурите и инфраструктурата, които са необходими за изпълнение на съответните изисквания за акредитация.
   2.   В съответствие с член 9 ЕЦБ извършва проверки за оценка на изпълнението от производителя на всички изисквания за акредитация.
   3.   Производител, който заявява временна акредитация за планирана свързана с еврото защитена дейност, се проверява първо за изпълнение на изискванията за сигурност. Докато производителят не премине успешно проверката за сигурност, не се започват други проверки.
   Член 7
   Трансформиране на временна акредитация в акредитация
   ЕЦБ може да трансформира временна акредитация на производител в акредитация, при условие че производителят е преминал успешно съответните проверки по време на производството и чрез това е доказал, че по време на действителното извършване на съответната свързана с еврото защитена дейност и/или свързана с евроматериали дейност е установил на мястото на производство изискуемите процедури и инфраструктура и изпълнява ефективно съответните изисквания за акредитация.
   Член 8
   Трансформиране на акредитация във временна акредитация
   ЕЦБ може да трансформира акредитация на производител във временна акредитация, в случай че производителят не е извършвал производство съгласно официална поръчка от ЕЦБ или НЦБ в продължение на непрекъснат период от 36 месеца.
   РАЗДЕЛ III

      ПРОВЕРКИ И СПЕЦИФИЧНИ ПРОВЕРКИ ЗА СИГУРНОСТ НА НЦБ

   Член 9
   Проверки
   1.   ЕЦБ оценява дали производителят отговаря на съответните изисквания за акредитация чрез проверки. Те могат да бъдат под формата на проверки на място и/или проверки извън обекта.
   2.   Проверките извън обекта се извършват по отношение на документацията, която е предоставена от производителя и която е относима към оценката на неговото съответствие с изискванията за акредитация.
   3.   Проверките на място оценяват изпълнението от производителя на съответните съществени изисквания на мястото на производство, по-специално по отношение на изискванията за сигурност и качество. ЕЦБ може да реши да извършва проверки на място винаги, когато счете това за необходимо, но най-малко веднъж на всеки 36 месеца по отношение на съществените изисквания за сигурност и качество за свързана с евроматериали дейност и/или свързана с еврото защитена дейност.
   4.   Проверките на място по отношение на съществените изисквания за сигурност и качество могат да бъдат обявявани предварително. Проверките на място за сигурност и качество, които са обявени, започват на датата, която е взаимно договорена между производителя и ЕЦБ. След като производителят е започнал да извършва свързана с еврото защитена дейност и/или свързана с евроматериали дейност, проверките на място за сигурност и качество може и да не бъдат обявявани.
   5.   Не по-късно от 10 работни дни преди датата, на която трябва да започне обявената проверка на място, ЕЦБ може да предостави на производителя предшестваща проверката на място документация за попълване от производителя. Производителят връща тази документация на ЕЦБ най-малко пет работни дни преди датата, на която трябва да започне проверката на място.
   6.   Ако производителят е задължен да използва специално съоръжение за унищожаване съгласно националното си право, екипът за проверка на място може също така да посети това съоръжение, за да оцени дали предложените от производителя мерки са достатъчни за защита на интегритета на съответните защитени евроматериали.
   Член 10
   Писмо с констатации и доклад от проверката
   1.   Ако по време на проверка се установи случай на неизпълнение на съответните изисквания за акредитация, ЕЦБ изпраща писмо с констатации до производителя, в което се посочват въпросните случаи на неизпълнение в следните срокове:

               а)

               15 работни дни от датата, на която е завършена съответната проверка на място;

               б)

               40 работни дни след получаване от ЕЦБ на съответната документация при проверка извън обекта, по-специално по отношение на продължаващите задължения, установени в член 12;

               в)

               15 работни дни след получаване на доклада на НЦБ до ЕЦБ, когато са извършени специфични проверки за сигурност на НЦБ съгласно член 11.

         2.   Производителят разполага с 15 работни дни от получаването на писмото с констатации, в които да изпрати на ЕЦБ писменото си становище и подробности относно планираните от него мерки или подобрения във връзка със съдържанието на писмото с констатации.
   3.   ЕЦБ изготвя проект на доклад от проверката в срок до 25 работни дни след: а) приключванетото на проверката, когато не е установен нито един случай на неизпълнение; б) получаването от ЕЦБ на писменото становище на производителя относно писмото с констатации; или в) изтичането на крайния срок за представяне на такова становище, когато не е получено становище. Този проект на доклад от проверката включва констатациите от проверката и съответното становище, получено от производителя. Проектът на доклад от проверката освен това включва заключенията относно изпълнението на изискванията за акредитация от производителя.
   4.   Производителят разполага с 15 работни дни от получаването на проекта на доклад от проверката, в които да изпрати на ЕЦБ писменото си становище и подробности относно планираните от него мерки или подобрения във връзка със съдържанието на проекта на доклад от проверката. След получаването на становището на производителя или при изтичане на крайния срок за представяне на такова становище ЕЦБ финализира в срок от 30 работни дни проекта на доклад от проверката и го представя на съответния производител.
   5.   Могат да се извършват допълнителни проверки на място, за да се удостовери дали след прилагането на такива мерки или подобрения производителят отговаря на съответните изисквания за акредитация. Допълнителните проверки на място могат да забавят финализирането на проекта на доклад от проверката.
   6.   В случай на значителни неизпълнения на изискванията за акредитация, които налагат неотложно решение на ЕЦБ и които биха могли с основание да се считат за оправдаващи решение за спиране по член 17 или решение за отнемане по член 18, ЕЦБ може да реши да съкрати процеса, описан в параграфи 1, 2 и 3, при което производителят разполага с най-много пет работни дни, за да представи становище относно съответното неизпълнение. ЕЦБ представя мотивите за тази неотложност.
   7.   ЕЦБ може да реши да удължи сроковете, посочени в настоящия член.
   Член 11
   Специфични проверки за сигурност на НЦБ
   1.   НЦБ, която е направила официална поръчка за производство на евробанкноти, може по отношение на такива поръчки да извършва проверки на наличностите и проверки на унищожаването на защитени евроматериали на мястото на производство, където се произвеждат евробанкнотите или на друго място на производство, където се произвеждат, обработват, съхраняват или унищожават компоненти за тези евробанкноти.
   2.   Посочената в параграф 1 НЦБ може също така да извършва проверки на транспортирането на евробанкноти и хартия за евробанкноти.
   3.   НЦБ изпраща писмен доклад до ЕЦБ в срок до три работни дни от завършването на проверките, ако е установено, че производителят нарушава правилата за транспортиране на ЕЦБ съгласно съществените изисквания или ако е открито несъответствие по време на проверките на наличностите или проверките на унищожаването.
   4.   ЕЦБ може да назначи екип за специфични проверки на място за сигурност, който да извършва проверки на мястото на производство за удостоверяване на нарушенията или несъответствията, установени от НЦБ. Констатациите на ЕЦБ, основани на резултатите от проверката на екипа за специфични проверки на място за сигурност, се докладват съгласно член 10.
   РАЗДЕЛ IV

      ПРОДЪЛЖАВАЩИ ЗАДЪЛЖЕНИЯ

   Член 12
   Продължаващи задължения на акредитирани производители
   1.   Акредитираният производител предоставя на ЕЦБ за съответното място на производство копие на съответния сертификат, посочен в член 4, параграф 3, всеки път когато този сертификат е подновен или променен, в тримесечен срок от съответната дата на подновяване или промяна.
   2.   Акредитираният производител уведомява незабавно ЕЦБ, ако някои от изискуемите сертификати са отменени.
   3.   Акредитираният производител уведомява незабавно ЕЦБ писмено относно следното:

               а)

               започване на производство по ликвидация или преобразуване на производителя или на друго подобно производство;

               б)

               назначаване на ликвидатор, синдик, администратор или друго подобно длъжностно лице по отношение на производителя;

               в)

               намерението си да възложи на подизпълнител или да включи трети лица в свързана с евроматериали дейност или свързана с еврото защитена дейност, за която производителят има акредитация;

               г)

               промяна в мерките на мястото на производство, която настъпва след предоставянето на акредитацията и която засяга или може да засегне изпълнението на съответните изисквания за акредитация, включително промени на подробностите съгласно член 5, параграф 2, букви а)—г);

               д)

               намерение за промяна в контрола на акредитирания производител или промяна в неговата структура на собственост;

               е)

               изтичане на непрекъснат период от 34 месеца от последното му производство.

         4.   Акредитираният производител няма право да прехвърля или преотстъпва своите акредитации на трето лице, включително на своите дъщерни и свързани дружества.
   5.   Акредитираният производител няма право да прехвърля част от свързаната с еврото защитена дейност или свързаната с евроматериали дейност, или защитени евроматериали или евроматериали на друго място, което е притежавано, наето или контролирано по друг начин от производителя, освен ако за това място е предоставена подходяща акредитация в съответствие с член 2 и ЕЦБ е дала предварително писмено съгласие за прехвърлянето.
   6.   Акредитираният производител няма право да възлага на външен изпълнител или да прехвърля част от свързаната с еврото защитена дейност или свързаната с евроматериали дейност, или защитени евроматериали или евроматериали на трето лице, включително дъщерни и свързани дружества на производителя, освен ако на това трето лице е предоставена подходяща акредитация в съответствие с член 2 и ЕЦБ е дала предварително писмено съгласие за възлагането на външен изпълнител или за прехвърлянето.
   7.   Предварителното писмено съгласие на ЕЦБ се изисква за акредитиран производител за възлагане на външен изпълнител на част от свързаната с еврото защитена дейност или свързаната с евроматериали дейност на друго място на производство.
   8.   Производител с временна акредитация уведомява незабавно ЕЦБ, когато получи официална поръчка за производство от друг акредитиран производител, НЦБ или ЕЦБ, така че съответните проверки да бъдат извършени колкото е възможно по-скоро. Уведомлението включва информация относно официалната поръчка за производство и планираната начална и крайна дата на производство.
   9.   Производител с временна акредитация предоставя на ЕЦБ информация относно аспектите на екологосъобразност и на здравословни и безопасни условия, изискуеми в съответните изисквания за акредитация.
   10.   Ако акредитираният производител е печатница, той предприема мерки за извършване на анализ на химичните вещества на готовите евробанкноти и докладва на ЕЦБ съгласно съответните изисквания за екологосъобразност и за здравословни и безопасни условия.
   11.   Акредитираният производител е задължен да пази поверителността на съществените изисквания.
   Член 13
   Продължаващи задължения на ЕЦБ
   ЕЦБ информира акредитираните производители за всяко актуализиране на съществените изисквания, които засягат свързаната с еврото защитена дейност и/или свързаната с евроматериали дейност, за която са получили акредитация или временна акредитация.
   РАЗДЕЛ V

      ПОСЛЕДИЦИ ОТ НЕИЗПЪЛНЕНИЕ

   Член 14
   Случаи на неизпълнение
   1.   Всяко от следните деяния на производителя съставлява случай на неизпълнение:

               а)

               неизпълнение на съответните изисквания за акредитация;

               б)

               неизвършване на подобрения, договорени с ЕЦБ;

               в)

               отказ да предостави незабавен достъп до мястото на производство на екип за проверка на място или на персонал, назначен от НЦБ за извършване на проверки на наличностите, проверки на унищожаването или проверки на транспортирането;

               г)

               подаване на невярна или подвеждаща декларация или фалшифициран документ пред ЕЦБ и когато е приложимо — пред НЦБ, съгласно процедурите по настоящото решение;

               д)

               нарушение на задължението му да пази поверителността на съдържанието на съществените изисквания.

         2.   Производителят в неизпълнение се уведомява в съответствие с член 10, параграф 4 или по друг начин за всеки случай на неизпълнение на съответните изисквания за акредитация. Всеки случай на неизпълнение трябва да бъде поправен в договорен срок. Този срок е съразмерен с тежестта на неизпълнението.
   3.   Значимо неизпълнение е случай, който има или е имал непосредствено и сериозно неблагоприятно въздействие върху сигурността на свързана с еврото защитена дейност и/или непосредствено и сериозно неблагоприятно въздействие върху аспектите на качество, екологосъобразност или на здравословни и безопасни условия на свързана с евроматериали дейност.
   4.   ЕЦБ може да издаде препоръка към производител, съставляваща предложение за подобряване на мярка, която въпреки това отговаря на изискванията за акредитация.
   Член 15
   Решения на ЕЦБ при неизпълнение
   1.   ЕЦБ взема решенията по членове 16–18 и 20 в писмена форма. Тези решения включват:

               а)

               случая на неизпълнение и становището, представено от производителя, когато е приложимо;

               б)

               мястото на производство, защитения евроматериал и/или евроматериала и свързаната с еврото защитена дейност и/или свързаната с евроматериали дейност, за които се отнася решението;

               в)

               датата, на която решението влиза в сила;

               г)

               срока за поправяне на неизпълнението, когато е приложимо;

               д)

               мотивите за решението.

         2.   Във всички случаи, когато ЕЦБ взема решение по членове 16–18 и 20, то е съразмерно с тежестта на неизпълнението и капацитета на производителя по отношение на настъпването и поправянето на други случаи на неизпълнение.
   3.   ЕЦБ може да уведоми НЦБ и всички акредитирани производители относно взетото съгласно настоящия член решение, неговия обхват и продължителност, като в такъв случай посочва, че те ще бъдат уведомени, ако настъпят последващи промени в статута на производителя.
   Член 16
   Решение за предупреждение
   1.   ЕЦБ може да вземе решение за предупреждение по отношение на акредитиран производител в случай на:

               а)

               значимо неизпълнение по отношение на аспектите на сигурността на свързана с еврото защитена дейност или на аспектите на качество, екологосъобразност или на здравословни и безопасни условия на свързана с евроматериали дейност;

               б)

               повтарящи се случаи на неизпълнение;

               в)

               ненавременно и неефективно поправяне на случаи на неизпълнение.

         2.   ЕЦБ взема предвид всички относими обяснения, представени от производителя.
   3.   Решението за предупреждение може също така да постановява, че ако неизпълнението не бъде поправено в определения срок, ще се приложат членове 17 и 18.
   4.   Ако прецени, че с оглед на тежестта на установения случай на неизпълнение вземането само на решение за предупреждение не би било оправдано, ЕЦБ може да вземе решение по член 17 или 18.
   Член 17
   Спиране по отношение на нови поръчки
   1.   ЕЦБ може да вземе решение за спиране по отношение на акредитиран производител, по силата на което производителят може да завърши текуща поръчка за производство, но не може да приема нови поръчки до отмяната на решението за спиране. Решение за спиране може да бъде взето:

               а)

               в случай на значимо неизпълнение с непосредствено и сериозно неблагоприятно въздействие върху сигурността на свързана с еврото защитена дейност, при което обаче производителят е могъл да докаже, че не е настъпила загуба или кражба на защитени евроматериали или неразрешено публикуване на информация, които биха могли да навредят на интегритета на защитените евроматериали;

               б)

               когато производителят не е поправил неизпълнението, посочено в решението за предупреждение.

         2.   ЕЦБ взема предвид всички относими обяснения, представени от производителя.
   3.   Решението за спиране може също така да постановява, че ако неизпълнението не бъде поправено в определения срок, ще се приложи член 18.
   4.   Ако прецени, че с оглед на тежестта на установения случай на неизпълнение вземането само на решение за спиране не би било оправдано, ЕЦБ може да вземе решение за отнемане по член 18.
   5.   Решението за спиране може да бъде отменено само ако всички съответни случаи на неизпълнение са поправени и оценени като поправени чрез проверка.
   Член 18
   Отнемане на акредитация
   1.   ЕЦБ може да вземе решение за отнемане в случай на:

               а)

               непредприемане от производителя на действия съгласно решение за спиране;

               б)

               неизпълнение от производителя на член 19;

               в)

               неизпълнение на изискването за незабавно уведомяване на ЕЦБ относно обстоятелствата, посочени в член 12, параграф 3, букви в)—е);

               г)

               искане от акредитиран производител за прехвърляне на цялата или на част от неговата свързана с еврото защитена дейност и/или свързана с евроматериали дейност на ново място на производство; обхватът на такова отнемане включва старото място на производство, от което се прехвърля съответната дейност;

               д)

               искане от акредитиран производител за оттегляне на неговата временна акредитация или акредитация.

         2.   ЕЦБ може да вземе решение за отнемане, когато преценява, че това отнемане е съразмерно със:

               а)

               тежестта на случаите на неизпълнение;

               б)

               степента на действителната или потенциална загуба, кражба или на косвени финансови вреди и вреди за репутацията от неразрешено публикуване на информация, свързана със защитени евроматериали;

               в)

               адекватността на отговора, капацитета и способността за смекчаване на неизпълнението от страна на производителя.

         3.   ЕЦБ взема предвид всички относими обяснения, представени от съответния производител.
   4.   Ако притежаването от производителя на защитени евроматериали след отнемането на акредитацията би могло да изложи на риск интегритета на евробанкнотите като платежно средство, ЕЦБ може да изиска от производителя да вземе мерки, като например да предаде на ЕЦБ или на НЦБ определени защитени евроматериали или да ги унищожи, за да се осигури, че производителят не притежава такива защитени евроматериали, след като отнемането на акредитацията влезе в сила.
   5.   В решението за отнемане се посочва датата, след която производителят може да подаде ново заявление за временна акредитация. Тази дата се определя въз основа на обстоятелствата, водещи до отнемането, и е най-малко една година след датата на решението за отнемане.
   Член 19
   Незабавно спиране на свързана с еврото защитена дейност
   1.   При изключителни обстоятелства, когато е установено значимо неизпълнение, което би могло да доведе до загуба или кражба на защитени евроматериали или неразрешено публикуване на информация, които биха могли да навредят на интегритета на евробанкнотите като платежно средство, освен ако не бъде предприето незабавно действие за поправяне, екипът за проверка на място може да изиска от производителя в неизпълнение да спре съответната свързана с еврото защитена дейност с незабавно действие до поправяне на неизпълнението. В такъв случай производителят не може да поднови тази дейност без предварителното писмено одобрение на ЕЦБ.
   2.   Този производител предоставя на ЕЦБ информация относно други производители, които биха могли, като клиенти или доставчици, да бъдат косвено засегнати от спирането на свързаната с еврото защитена дейност или свързаната с евроматериали дейност. Екипът за проверка на място може също да поиска акредитираният производител да предприеме мерките по член 18, параграф 4, за да се осигури, че производителят не притежава определени защитени евроматериали през периода, за който е спряна свързаната с еврото защитена дейност.
   3.   Ако свързана с еврото защитена дейност на акредитиран производител е спряна съгласно параграф 1, ЕЦБ уведомява всички потенциално засегнати трети лица производители, посочени в параграф 2, като в такъв случай посочва, че потенциално засегнатите трети лица производители ще бъдат уведомени, ако настъпи промяна в статута на производителя.
   4.   Възможно най-бързо след като екипът за проверка на място на ЕЦБ е поискал спиране на свързана с еврото защитена дейност и без да се засягат другите решения, приети съгласно членове 16—18, ЕЦБ незабавно отменя това спиране, ако последваща проверка установи, че съответното неизпълнение е поправено.
   Член 20
   Финансови санкции в случай на несъответствия в количествата евробанкноти или хартия за банкноти
   1.   Производител, извършващ производство на хартия за евробанкноти или на евробанкноти, докладва на ЕЦБ в съответствие със съществените изисквания за сигурност за всяко несъответствие в количествата хартия за евробанкноти или в количествата частично или напълно отпечатани евробанкноти, установени в процеса на свързаната с еврото защитена дейност на неговото акредитирано място на производство.
   2.   Ако такъв производител установи несъответствие в количеството хартия за евробанкноти или в количествата частично или напълно отпечатани евробанкноти по време на свързана с еврото защитена дейност на акредитираното място на производство и не докладва за това в съответствие със съществените изисквания за сигурност, а несъответствието е доведено до знанието на ЕЦБ по друг начин, ЕЦБ налага на производителя финансова санкция в размер на не по-малко от 50 000 евро. Ако еквивалентната номинална стойност на несъответствието надхвърля 50 000 евро, ЕЦБ налага на производителя финансова санкция в размер на тази еквивалентна номинална стойност, но не повече от 500 000 евро.
   3.   Ако производител докладва на ЕЦБ несъответствие в количеството хартия за евробанкноти или в количествата частично или напълно отпечатани евробанкноти по време на свързана с еврото защитена дейност на акредитираното място на производство, но след това не установи и не докладва на ЕЦБ причината за несъответствието в рамките на сроковете, установени от съществените изисквания за сигурност, ЕЦБ разглежда възможността за налагане на минимална финансова санкция в размер на 50 000 евро. Ако еквивалентната номинална стойност на несъответствието надхвърля 50 000 евро, ЕЦБ налага на производителя финансова санкция в размер на тази еквивалентна номинална стойност, но не повече от 500 000 евро.
   4.   Ако производител не уведоми относно несъответствие в количеството хартия за евробанкноти или частично или напълно отпечатани евробанкноти по време на свързана с еврото защитена дейност на акредитираното място на производство, а несъответствието е установено и доведено до знанието на ЕЦБ по друг начин, ЕЦБ налага на производителя финансова санкция в размер на не по-малко от 50 000 евро. Ако еквивалентната номинална стойност на несъответствието надхвърля 50 000 евро, ЕЦБ налага на производителя финансова санкция в размер на тази еквивалентна номинална стойност, но не повече от 500 000 евро.
   5.   Тежестта на несъответствието се взема предвид във всеки отделен случай, когато се приема решение относно финансовата санкция, и обосновава финансова санкция над или под сумата от 50 000 евро. Тежестта на несъответствието се доказва чрез еквивалентната номинална стойност на съответното несъответствие. Финансовите санкции при никакви обстоятелства не могат да надхвърлят 500 000 евро.
   6.   Решенията за финансови санкции следват процедурите, установени в Регламент (ЕО) № 2532/98 и Регламент (ЕО) № 2157/1999 на Европейската централна банка от 23 септември 1999 г. относно правомощията на Европейската централна банка да налага санкции (ЕЦБ/1999/4) (5). В допълнение към финансовите санкции ЕЦБ може да реши да издаде решение за предупреждение или да отнеме или спре временна акредитация или акредитация.
   Член 21
   Процедура по преразглеждане
   1.   ЕЦБ оценява всяко заявление и информация, представени от производителя, свързани с настоящото решение, и уведомява писмено производителя за решението си да приеме или да отхвърли заявлението или валидността на получената информация в срок до 50 работни дни от получаването на:

               а)

               заявлението за откриване на процедура; или

               б)

               допълнителната информация или пояснения, поискани от ЕЦБ.

         2.   Ако ЕЦБ е взела решение:

               а)

               да отхвърли заявление за откриване на процедура по акредитация;

               б)

               да откаже: i) да предостави временна акредитация; ii) да трансформира временна акредитация в акредитация; или iii) да трансформира акредитация във временна акредитация;

               в)

               да трансформира акредитация по стария режим във временна акредитация или акредитация;

               г)

               по членове 16—19,

         производителят може в срок до 30 работни дни от уведомлението за това решение да направи писмено заявление до Управителния съвет за преразглеждане на решението. Производителят посочва мотивите си за заявлението и подкрепящата го информация.
   3.   Преразглеждането няма суспензивно действие. Управителният съвет може да спре действието на решението, което е предмет на преразглеждане, ако производителят изрично е поискал това в заявлението си за преразглеждане, посочвайки основанията за това.
   4.   Управителният съвет преразглежда решението в съответствие със заявлението за преразглеждане на производителя. Ако приеме, че решението нарушава настоящото решение, Управителният съвет постановява повторно провеждане на въпросната процедура или приема окончателно решение. В противен случай заявлението за преразглеждане на производителя се отхвърля. Производителят се уведомява писмено за резултата от преразглеждането в срок до 60 работни дни от получаването на заявлението за преразглеждане. Решението на Управителния съвет съдържа мотивите, на които се основава.
   5.   Съдът на Европейския съюз има изключителна компетентност по отношение на всички спорове между ЕЦБ и производител, свързани с настоящото решение. Ако е налице процедура по преразглеждане по параграф 2, производителят следва да изчака решението на ЕЦБ по преразглеждането, преди да отнесе спора пред Съда. Сроковете, определени в Договора, започват да текат от получаването на решението по преразглеждането.
   6.   Чрез дерогация от параграфи 1—4 процедурата по преразглеждане на решения за финансови санкции по член 20 се провежда съобразно процедурата, установена в Регламент (ЕО) № 2532/98 и Регламент (ЕО) № 2157/1999 (ЕЦБ/1999/4).
   Член 22
   Регистър на ЕЦБ на акредитациите
   1.   ЕЦБ води регистър за акредитациите, в който:

               а)

               се изброяват всички производители, на които е предоставена временна акредитация или акредитация;

               б)

               са посочени по отношение на всяко място на производство свързаната с еврото защитена дейност и/или свързаната с евроматериали дейност, защитените евроматериали и евроматериалите, за които е предоставена временна акредитация или акредитация.

         2.   ЕЦБ предоставя информацията от регистъра на акредитациите на всички НЦБ, бъдещи НЦБ на Евросистемата и акредитирани производители. ЕЦБ редовно актуализира регистъра на акредитациите в съответствие с информацията, предоставена от акредитираните производители и НЦБ съгласно настоящото решение. За целите на извършване на редовни актуализации на регистъра на акредитациите ЕЦБ може да събира от акредитираните производители, НЦБ и бъдещите НЦБ на Евросистемата допълнителна относима информация, която ЕЦБ счита за необходима за поддържане на точността и правилността на информацията в регистъра на акредитациите.
   3.   Ако вземе решение за спиране по член 17, ЕЦБ вписва обхвата и продължителността на мярката и всички промени в статута на производителя, свързани с неговото име, засегнатото място на производство и съответните защитени евроматериали, евроматериали, свързана с еврото защитена дейност и свързана с евроматериали дейност при спазване на условията на това решение за спиране.
   4.   Ако вземе решение за отнемане по член 18, ЕЦБ заличава от регистъра на акредитациите името на производителя, мястото на производство, защитения евроматериал и свързаната с еврото защитена дейност и/или евроматериала и свързаната с евроматериали дейност при спазване на условията на това решение за отнемане.
   РАЗДЕЛ VI

      ИЗМЕНЕНИЕ, ПРЕХОДНИ И ЗАКЛЮЧИТЕЛНИ РАЗПОРЕДБИ

   Член 23
   Изменение
   Член 1, буква в) от Решение ЕЦБ/2008/3 се заменя със следното:

               „в)

               „евроматериали за сигурност“ са изброените в правилата за сигурност материали, включително евробанкноти, които са: а) в обращение, б) разработени за замяна на евробанкноти в обращение, или в) изтеглени от обращение, заедно с техните компоненти и свързаната с тях информация, които се нуждаят от защита, тъй като тяхната загуба, кражба или неразрешено публикуване биха могли да навредят на интегритета на евробанкнотите като платежно средство;“.

         Член 24
   Отмяна
   Решения ЕЦБ/2008/3, ЕЦБ/2010/22 и ЕЦБ/2011/8 се отменят на датата, посочена в член 26, параграф 3. Позоваванията на решения ЕЦБ/2008/3, ЕЦБ/2010/22 и ЕЦБ/2011/8 се считат за позовавания на настоящото решение.
   Член 25
   Преходни разпоредби
   1.   Производителите с акредитации по стария режим имат право да извършват свързана с еврото защитена дейност и/или свързана с евроматериали дейност до датата, посочена в член 26, параграф 3.
   2.   Два месеца преди посочената в член 26, параграф 3 дата производителите с акредитации по стария режим уведомяват ЕЦБ дали са извършвали свързана с еврото защитена дейност и/или свързана с евроматериали дейност през последните 36 месеца.
   3.   Акредитациите по стария режим, предоставени съгласно отменените решения на ЕЦБ относно акредитациите, се трансформират в съответствие с параграфи 4 и 5 или изтичат след посочената в член 26, параграф 3 дата, независимо от оставащия им срок на валидност или техния постоянен статут.
   4.   Валидните акредитации за сигурност, качество, екологосъобразност и за здравословни и безопасни условия на производител, който е произвеждал защитени евроматериали и/или суровини за евробанкноти в съответствие с отменените решения на ЕЦБ относно акредитациите в продължение на 36 месеца преди посочената в член 26, параграф 3 дата, се трансформират в акредитация в съответствие с член 7 от настоящото решение и неговите съответни изисквания за акредитация.
   5.   Валидните акредитации за сигурност, качество, екологосъобразност и за здравословни и безопасни условия на производител, който не е произвеждал защитени евроматериали и/или суровини за евробанкноти в съответствие с отменените решения на ЕЦБ относно акредитациите в продължение на 36 месеца преди посочената в член 26, параграф 3 дата, се трансформират във временна акредитация в съответствие с член 8 от настоящото решение и неговите съответни изисквания за акредитация.
   6.   Всички инициирани или текущи процедури съгласно отменените решения на ЕЦБ относно акредитациите по отношение на акредитации по стария режим, по-специално:

               а)

               първоначални или последващи проверки за сигурност, включително одит на качеството или предварителен одит на качеството;

               б)

               предоставяне на акредитации;

               в)

               издаване на решения за предупреждение, спиране или отнемане на акредитации; или

               г)

               преразглеждане на действия или решения съгласно букви а)—в),

         се финализират в съответствие с разпоредбите на отменените решения на ЕЦБ относно акредитациите за периода до посочената в член 26, параграф 3 дата.
   7.   Считано от производството на евробанкноти през 2016 г., НЦБ не утвърждават отпечатаните евробанкноти, при които химичните вещества надвишават допустимите нива, посочени в изискванията за екологосъобразност и за здравословни и безопасни условия.
   Член 26
   Заключителни разпоредби
   1.   Настоящото решение влиза в сила в деня след публикуването му в Официален вестник на Европейския съюз.

   2.   Членове 23 и 25 се прилагат от деня след публикуването на настоящото решение в Официален вестник на Европейския съюз.

   3.   Останалите разпоредби на настоящото решение се прилагат след изтичане на 12 месеца от деня на публикуването му в Официален вестник на Европейския съюз.

   Член 27
   Адресати
   Адресати на настоящото решение са производителите на защитени евроматериали и евроматериали, както и НЦБ, когато последните извършват проверки на наличностите, проверки на унищожаването или проверки на транспортирането.

      Съставено във Франкфурт на Майн на 20 декември 2013 година.

            Председател на ЕЦБ

         Mario DRAGHI

      (1)  ОВ L 318, 27.11.1998 г., стр. 4.

      (2)  ОВ L 140, 30.5.2008 г., стр. 26.

      (3)  ОВ L 330, 15.12.2010 г., стр. 14.

      (4)  ОВ L 176, 5.7.2011 г., стр. 52.

      (5)  ОВ L 264, 12.10.1999 г., стр. 21.


title: Решение 2009/570/ОВППС на Съвета от 27 юли 2009 година за изменение и удължаване срока на действие на Решение 2008/901/ОВППС относно мисия за независимо международно разследване по конфликта в Грузия

text:
               29.7.2009

               BG

               Официален вестник на Европейския съюз

               L 197/108

      РЕШЕНИЕ 2009/570/ОВППС НА СЪВЕТА

   от 27 юли 2009 година
   за изменение и удължаване срока на действие на Решение 2008/901/ОВППС относно мисия за независимо международно разследване по конфликта в Грузия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 13, параграф 3 и член 23, параграф 1 от него,
   като има предвид, че:

               (1)

               На 1 септември 2008 г. Европейският съвет заяви готовността на Европейския съюз да се ангажира в подкрепа на всички усилия за постигане на мирно и трайно решение на конфликта в Грузия, както и готовността му да подкрепи мерки за изграждане на доверие.

               (2)

               На 15 септември 2008 г. Съветът подкрепи идеята за независимо международно разследване по конфликта в Грузия и на 2 декември 2008 г. прие Решение 2008/901/ОВППС на Съвета (1) относно мисия за независимо международно разследване по конфликта в Грузия за периода от 2 декември 2008 г. до 31 юли 2009 г.

               (3)

               На 3 юли 2009 г. Комитетът по политика и сигурност препоръча срокът на мисията за разследване да бъде удължен с още два месеца,

         РЕШИ:
   Член 1
   Решение 2008/901/ОВППС се изменя, както следва:

               1.

               Член 2, параграф 1 се заменя със следното:
               „1.   Референтната финансова сума за покриване на разходите, свързани с изпълнение на мисията за разследване, е 1 600 000 EUR, считано от 2 декември 2008 г. до 30 септември 2009 г.“

               2.

               Член 5, втора алинея се заменя със следното:
               „Прилага се до 30 септември 2009 г.“

         Член 2
   Настоящото решение поражда действие в деня на приемането му.
   Член 3
   Настоящото решение се публикува в Официален вестник на Европейския съюз.

      Съставено в Брюксел на 27 юли 2009 година.

            За Съвета

            Председател

         C. BILDT

      (1)  ОВ L 323, 3.12.2008 г., стр. 66.


title: Решение (ЕС, Евратом) 2015/998 на Съвета и на Комисията от 21 април 2015 година за сключване на Споразумението за стабилизиране и асоцииране между Европейските общности и техните държави-членки, от една страна, и Босна и Херцеговина, от друга страна

text:
               30.6.2015

               BG

               Официален вестник на Европейския съюз

               L 164/548

         РЕШЕНИЕ (ЕС, Евратом) 2015/998 НА СЪВЕТА И НА КОМИСИЯТА
   от 21 април 2015 година
   за сключване на Споразумението за стабилизиране и асоцииране между Европейските общности и техните държави-членки, от една страна, и Босна и Херцеговина, от друга страна
   СЪВЕТЪТ НА ЕВРОПЕЙСКИЯ СЪЮЗ И ЕВРОПЕЙСКАТА КОМИСИЯ,
   като взеха предвид Договора за функционирането на Европейския съюз, и по-специално член 217, във връзка с член 218, параграф 6, втора алинея, буква а) и член 218, параграф 8 от него,
   като взеха предвид Договора за създаване на Европейската общност за атомна енергия, и по-специално член 101, втора алинея от него,
   като взеха предвид предложението на Европейската комисия,
   като взеха предвид одобрението на Европейския парламент (1),
   като взеха предвид одобрението на Съвета в съответствие с член 101 от Договора за създаване на Европейската общност за атомна енергия,
   като имат предвид, че:

               (1)

               Споразумението за стабилизиране и асоцииране между Европейските общности и техните държави-членки, от една страна, и Босна и Херцеговина, от друга страна („Споразумението“), беше подписано на 16 юни 2008 г. при условие за сключването му на по-късна дата.

               (2)

               Търговските разпоредби, съдържащи се в Споразумението, имат изключителен характер, свързан с политиката, прилагана в рамките на Процеса на стабилизиране и асоцииране, и няма да представляват прецедент за Европейския съюз в търговската политика на Съюза по отношение на трети държави, различни от тези от Западните Балкани.

               (3)

               Вследствие на влизането в сила на Договора от Лисабон на 1 декември 2009 г. Европейският съюз замени Европейската общност и е неин правоприемник.

               (4)

               След подписването на споразумението Република Хърватия се присъедини към Европейския съюз на 1 юли 2013 г. За отразяването на това обстоятелство е необходима адаптация на Споразумението под формата на протокол.

               (5)

               Споразумението следва да бъде одобрено,

         ПРИЕХА НАСТОЯЩОТО РЕШЕНИЕ:
   Член 1
   Споразумението за стабилизиране и асоцииране между Европейските общности и техните държави-членки, от една страна, и Босна и Херцеговина, от друга страна, приложените към него приложения и протоколи, както и съвместните декларации и декларацията на Общността, приложена към Заключителния акт, се одобряват от името на Европейския съюз и Европейската общност за атомна енергия.
   Тези текстове са приложени към настоящото решение.
   Член 2
   Председателят на Съвета извършва, от името на Съюза, следната нотификация:

      „Вследствие на влизането в сила на Договора от Лисабон на 1 декември 2009 г. Европейският съюз замести Европейската общност и е неин правоприемник, като от тази дата упражнява всички права и поема всички задължения на Европейската общност. Поради това позоваванията на „Европейската общност“ в текста на Споразумението, където е целесъобразно, следва да се четат като „Европейският съюз“.“

   Член 3
   1.   Позицията, която да бъде заета от Съюза или от Европейската общност за атомна енергия в рамките на Съвета за стабилизиране и асоцииране и в рамките на Комитета за стабилизиране и асоцииране, когато последният e оправомощен да действа от Съвета за стабилизиране и асоцииране, се определя от Съвета по предложение на Комисията, или съответно — от Комисията, като всяка от тези институции действа съгласно съответните разпоредби на Договорите.
   2.   Съветът за стабилизиране и асоцииране се председателства от страна на Съюза от върховния представител на Съюза по въпросите на външните работи и политиката на сигурност, в съответствие с отговорностите му съгласно Договорите и в качеството му на председател на Съвета по външни работи. Представител на Комисията председателства Комитета за стабилизиране и асоцииране в съответствие с неговия процедурен правилник.
   3.   Решението за публикуване на решенията на Съвета за стабилизиране и асоцииране и на Комитета за стабилизиране и асоцииране в Официален вестник на Европейския съюз се взема за всеки отделен случай от Съвета или от Комисията, като всяка от тези институции действа съгласно съответните разпоредби на Договорите.
   Член 4
   Председателят на Съвета е оправомощен да посочи лицето(ата), упълномощено(и) да депозира(т) от името на Европейския съюз акта за одобрение, предвиден в член 134 от Споразумението. Председателят на Комисията депозира посочения акт за одобрение от името на Европейската общност за атомна енергия.
   Член 5
   Настоящото решение влиза в сила в деня на приемането му.

      Съставено в Люксембург на 21 април 2015 година.

            За Съвета

            Председател

         E. RINKĒVIČS

      Съставено в Брюксел на 30 април 2015 година

            За Комисията

            Председател

         J.-C. JUNCKER

      (1)  ОВ C 15 E, 21.1.2010 г., стр. 159.


title: 2011/587/ЕС: Решение на Европейския парламент от 10 май 2011 година относно приключването на сметките на Европейската агенция за морска безопасност за финансовата 2009 година

text:
               27.9.2011

               BG

               Официален вестник на Европейския съюз

               L 250/185

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2011 година
   относно приключването на сметките на Европейската агенция за морска безопасност за финансовата 2009 година
   (2011/587/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция за морска безопасност за финансовата 2009 година,

               —

               като взе предвид доклада на Сметната палата относно годишните отчети на Европейската агенция за морска безопасност за финансовата 2009 година, придружен от отговорите на Агенцията (1),

               —

               като взе предвид препоръката на Съвета от 15 февруари 2011 г. (05892/2011 — C7-0052/2011),

               —

               като взе предвид член 276 от Договора за ЕО и член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕО) № 1406/2002 на Европейския парламент и на Съвета от 27 юни 2002 г. за създаване на Европейска агенция за морска безопасност (3), и по-специално член 19 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид член 77 от своя правилник и приложение VI към него,

               —

               като взе предвид доклада на комисията по бюджетен контрол и становището на комисията по транспорт и туризъм (A7-0132/2011),

               1.

               Одобрява приключването на сметките на Европейската агенция за морска безопасност за финансовата 2009 г.

               2.

               Възлага на своя председател да предаде настоящото решение на изпълнителния директор на Европейската агенция за морска безопасност, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ C 338, 14.12.2010 г., стр. 52.

      (2)  ОВ L 248, 16.9.2002 г., стр. 1.

      (3)  ОВ L 208, 5.8.2002 г., стр. 1.

      (4)  ОВ L 357, 31.12.2002 г., стр. 72.